钦定古今图书集成/理学汇编/学行典/第235卷 > 蔡克
## 钦定古今图书集成/理学汇编/学行典/第235卷 > 蔡克

按《晋书蔡谟传》：“谟父克，少好学，博涉书记，为邦族所
敬。性公亮守正，行不合己，虽富贵不交也。高平刘整
恃才纵诞，服饰诡异，无所拘忌。尝行造人，遇克在坐，
整终席惭不自安。克时为处士，而见惮如此。后为成
都王颖大将军记室督，颖为丞相，擢为东曹掾。克素
有格量，及居选官，苟进之徒望风畏惮。初，克未仕时”，
河内山简尝与琅琊王衍书曰：“蔡子尼今之正人。”衍
以书示众曰：“山子以正字拔人，然未易可称。”后衍闻
克在选官，曰：“山子正人之言，验于今矣。”陈留时为大
郡，号称多士。琅琊王澄行经其界，太守吕豫遣吏迎
之。澄入境，问吏曰：“此郡人士为谁？”吏曰：“有蔡子尼、江
应元。”是时郡人多居大位者，澄以其姓名问曰：“甲乙
等非君郡人耶？”吏曰：“是也。”曰：“然则何以但称此二人？”
吏曰：“向谓君侯问人不谓问位。”澄笑而止。到郡，以吏
言谓豫曰：“旧名此郡，有风俗，果然，小吏亦知如此。”克
以朝政日弊，遂绝不仕。东嬴公腾为车骑将军，镇河
北，以克为从事中郎，知必不就，以军期致之。克不得
已，至数十日，腾为汲桑所攻，城陷，克见害。